**Xbox One** je tretia generácia hernej konzoly od spoločnosti Microsoft. Ide o nástupcu Xboxu 360. Konzola sa zameriava na multimediálny obsah. Jej najväčším konkurentom je konzola PlayStation 4 od spoločnosti Sony a Nintendo Switch od Nintenda. 

Xbox One bol oficiálne predstavený na konferencii 21. mája 2013 bez uvedenia ceny alebo presného dátumu vydania. K oznámeniu týchto detailov došlo až na veľtrhu E3 2013. Konzola bola uvedená na trh 22. novembra 2013 v 13 krajinách sveta vrátane Austrálie, Brazílie, Kanady, Francúzska, Nemecka, Írska, Mexika, Nového Zélandu, Rakúska, Spojeného kráľovstva, Španielska, Talianska a USA. Na Slovensku sa začal Xbox One predávať až v druhej vlne, ktorá prebiehala v septembri 2014.

Konzola Xbox One bola v roku 2015 nahradená menším modelom Xbox One S a v roku 2017 bol uvedený výkonnejší variant Xbox One X.

Hardware
--------

Základná konzola Xbox One je vybavená APU (z anglického Accelerated Processing Unit) čipom AMD Jaguar. Tento modul pozostáva z dvoch 4-jadrových x86-64 procesorov s taktom 1.75 GHz a moderným grafickým čipom (GPU). Grafický procesor vychádza z upravenej AMD GCN 2 architektúry s 12 výpočtovými jednotkami, 768 jadrami s taktom 853MHz. Jej maximálny výkon sa odhaduje na 1,31 TFLOPs.

Konzola disponuje 8GB DDR3 RAM pamäťou s prenosovou rýchlosťou 68.3 GB/s a dodatočnou 32MB ESRAM (z anglického Embedded Static RAM) s prenosovou rýchlosťou 109 GB/s. Z operačnej pamäte majú hry k dispozícii 5GB RAM, pričom zvyšné 3GB sú vyhradené pre operačný systém.

Konzola obsahuje vstavaný 5400-otáčkový pevný disk bez možnosti výmeny. Štandardne sa Xbox One predával v 500GB verzii. V roku 2014 bola uvedená na trh špeciálna 1TB edícia pri príležitosti vydania Call of Duty: Advanced Warfare. Pevný disk slúži na inštaláciu aplikácií a hier, a to aj takých, ktoré si užívateľ kúpi na fyzickom nosiči. Úložisko v konzoli ponúka reálne 363,8GB voľného miesta v prípade 500GB modelu a 780,3GB v prípade 1TB modelu. Rozšíriť ho je možné prostredníctvom externého pevného disku s rozhraním USB 3.0 a kapacitou v rozsahu od 250GB do 16TB. Pred použitím je potrebné ho naformátovať.

Konzola Xbox One ponúka Blu-Ray mechaniku a okrem inštalácie a hrania hier umožňuje sledovať filmy na nosičoch Blu-Ray alebo DVD a prehrávať hudbu z CD. Súčasťou konzoly bol tiež senzor Kinect, ktorý sa však od októbra 2017 nevyrába.

### Kinect 2.0

Pohybový senzor Kinect, uvedený prvýkrát s konzolou Xbox 360, sa s vydaním Xbox One dočkal vylepšeného modelu, označovaný aj Kinect 2.0. Táto vylepšená verzia senzoru obsahuje Full HD kameru a dokáže spracovať až 2Gb dát za sekundu. V jeden moment vie detegovať pohyby až 6 osôb, merať krvný tep a výraz tváre. Infračervený senzor umožňuje zaznamenávať pohyb v tme, prípadne umožňuje zapnúť TV a zvukový prijímač.

Vstavaný mikrofón tiež podporuje hlasové ovládanie, s pomocou ktorého môžu užívatelia ovládať rôzne funkcie operačného systému. Patrí k nim možnosť zapínať hry a aplikácie, vyhľadávať veci, ovládať prehrávanie filmov, tvoriť záznamy obrazovky. V prípade, že je Xbox One v režime spánku, užívateľ môže použiť hlasové ovládanie aj na zapnutie konzoly.

Senzor bol spočiatku povinnou, neoddeliteľnou sadou konzoly Xbox One. Kvôli tomu sa Xbox One začal predávať v USA za cenu 499 dolárov, kým PlayStation 4 stál 399 dolárov. V júli 2014 uviedol Microsoft na trh lacnejší variant Xbox One bez senzoru. Následne bol do predaja uvoľnený Kinect ako príslušenstvo za 149 dolárov.

Microsoft oznámil ukončenie výroby senzoru Kinect pre Xbox One 25. októbra 2017. Za hlavný dôvod sa pokladá nízky záujem o senzor zo strany hráčov, spôsobený obavami o súkromie.

Softvér a hry
-------------

Xbox One ponúka množstvo multiplatformových hier, t.j. hier dostupných nielen na Xbox One, ale aj na ďalšie platformy ako sú PlayStation 4, Nintendo Switch alebo PC. Spolu s konzolou vyšlo na ňu 22. novembra 2013 21 hier, zahŕňajúcich 7 exkluzívnych titulov:

* **Crimson Dragon** – Strieľačka vo svete obývanom drakmi. Podporuje senzor Kinect.
* **Dead Rising 3**
* **Forza Motorsport 5** – Nové pokračovanie okruhovej závodnej série od štúdia Turn 10. Využíva tiež hlasové ovládanie cez Kinect.
* **LocoCycle**
* **Powerstar Golf**
* **Ryse: Son of Rome** – Štúdio Crytek vyvinulo pre Xbox One hack 'n' slash titul („sekačku") odohrávajúcu sa v časoch Rímskej ríše.
* **Zoo Tycoon** – V spolupráci s Frontier Development vyšlo na konzoly Xbox One a Xbox 360 pretransformované pokračovanie simulátora zoologickej záhrady. Novinka priniesla možnosť hrať za pracovníka z pohľadu tretej osoby a pohybové aktivity cez Kinect. Prerobená verzia hry s podtitulom *„Ultimate Animal Collection"* vyšla pre Xbox One a Windows 10 v novembri 2017, s dodatočnými grafickými vylepšeniami pre Xbox One X.

V nasledujúcich rokoch vyšlo aj niekoľko ďalších exkluzivít pre Xbox One. Medzi najväčšími titulmi nájdeme sériu Forza Motorsport, Forza Horizon, Halo 5: Guardians, Gears of War 4 či projekt fínskeho štúdia Remedy, Quantum Break. Hra sa odohráva vo svete s rúcajúcim sa časom a kombinuje hru s hraným seriálom. V roku 2018 vydali Microsoft Studios tri exkluzívne tituly Sea of Thieves, State of Decay 2 a Forza Horizon 4.

### Bazárové hry

Microsoft spočiatku plánoval obmedziť bazárový predaj hier a to tak, že aktivácia hry na novom účte vyžadovala poplatok v nešpecifikovanej výške. Vzhľadom k negatívnej odozve verejnosti spoločnosť od plánov ustúpila. Microsoft začal neskôr testovať možnosť bazárového predaja digitálnych kópií hier, zakúpených v Xbox Store.

### Spätná kompatibilita

Xbox One od novembra 2015 umožňuje hrať hry z konzoly Xbox 360. Podporované sú aj fyzické kópie hier. Ich inštalácia však vyžaduje internetové pripojenie. Časť hier z Xboxu 360 tiež beží na konzole Xbox One X v 4K Ultra HD rozlíšení a podporuje funkcie ako napríklad HDR.

Od roku 2017 bola spätná kompatibilita rozšírená aj o tituly z pôvodnej konzoly Xbox. Celkovo je dnes v rámci spätnej kompatibility dostupných 572 titulov z konzol Xbox 360 a Xbox.

### Xbox Play Anywhere

Microsoft v roku 2016 spustil iniciatívu Xbox Play Anywhere. V rámci nej sú všetky budúce Xbox exkluzivity dostupné zároveň v digitálnej podobe na Windows 10. Funkcia je viazaná výhradne na digitálne kópie hier, dostupné cez Xbox Store alebo Windows Store. Prvým titulom s podporou Xbox Play Anywhere je exkluzívny titul ReCore.

### Xbox Game Pass

Microsoft tiež na Xbox One uviedol predplatnú službu Game Pass. Funguje ako digitálna požičovňa hier, zahŕňajúca vyše 100 titulov. Ponuka sa rozširuje a mení na mesačnej báze; exkluzívne tituly od Microsoftu sú v rámci služby dostupné trvalo. Po vypršaní členstva sa požičané hry uzamknú a aby ich užívateľ mohol ďalej hrať, musí si obnoviť členstvo alebo hru zakúpiť. Dosiahnutý postup však ostáva uložený.

### EA Access

Xbox One ponúka predplatnú službu EA Access, ktorá ponúka prístup ku kolekcii hier vydavateľa Electronic Arts. Zahŕňa to napríklad série Battlefield, FIFA a NHL. Predplatitelia tiež majú k dispozícii 10-hodinové skúšobné verzie nových hier a 5-dňový skorý prístup k vychádzajúcim novinkám.

All-in-One
----------

Xbox One je hernou konzolou, Microsoft ho však prezentuje ako multimediálne centrum vhodné nielen na hranie hier, ale aj na sledovanie televízie, filmov, seriálov a počúvanie hudby. Súčasťou systému bol spočiatku multitasking, umožňujúci mať na obrazovke zapnutú súčasne aj hru aj aplikáciu. Neskôr bola táto funkcia s redesignom systému vyradená. Systém však naďalej umožňuje mať zapnuté viaceré aplikácie na pozadí, ako napríklad hudobný prehrávač Spotify.

Xbox One obsahuje a podporuje videoaplikácie a služby vrátane Amazon Video, Netflix, O2 TV, VLC a YouTube. Konzola tiež podporuje možnosť streamovania obrazu z konzoly do PC prostredníctvom aplikácie Xbox na Windows 10. Funkcia vyžaduje, aby boli obe zariadenia pripojené k rovnakej lokálnej sieti. Xbox One tiež podporuje aplikáciu Skype, prostredníctvom ktorej môžu užívatelia komunikovať s rodinou a priateľmi. Na rozdiel od verzie pre Xbox 360, verzia pre Xbox One už nevyžaduje aktívne členstvo Xbox Live Gold. Videohovory vyžadujú senzor Kinect alebo webkameru s USB pripojením.

Xbox One tiež podporuje streamovanie hier na internet prostredníctvom služieb Twitch.tv a Mixer. Na streamovanie hier nie je potrebná webkamera ani Kinect.

### Televízia

Xbox One podporuje televízne vysielanie, pričom ku konzole sa dá pripojiť set-top box alebo satelitný prijímač cez vstupný HDMI-In port na konzole. Ku konzole sa dá zakúpiť externý DVB-T USB TV Tuner, s ktorým môžu užívatelia sledovať televíziu cez konzolu aj bez satelitného prijímača či set-top boxu. Zároveň umožňoval streamovanie vysielania cez Wi-Fi do telefónov so systémom Android a iOS. Táto funkcia však bola pre nízky záujem vyradená v novembri 2018.

Televízne vysielanie je na Xbox One rozšírené o funkciu OneGuide, ktorá importuje do konzoly televízny program a umožňuje užívateľom nastavovať systémové notifikácie. Funkcia je dostupná v USA a ďalších 12 krajinách sveta.

### Aplikácie

Xbox One má vlastný obchod s aplikáciami. Prvé aplikácie pre Xbox One boli zhodné s Metro (Modern UI) aplikáciami pre Windows 8 a Windows 8.1, až neskôr ich nahradil nový formát aplikácií UWP, ktorý je súčasťou systému Windows 10. Týmto Microsoft dokončil zjednotenie aplikácií pre platformy Windows 10, Windows Phone, Xbox One, Surface Hub a HoloLens, po stránke dizajnu aj použitého kódu. Všetky systémy totiž používajú rovnaké jadro. Koncom roka 2015 vyšiel softvérový update konzoly na Windows 10, ktorý priniesol nové možnosti pre vývojárov aplikácií. Pre užívateľov priniesol nové užívateľské rozhranie a podporu klávesnice a myši v aplikáciách.

Hardvérové revízie
------------------

### Xbox One S

Microsoft na veľtrhu E3 2016 predstavil nový model konzoly Xbox One S. Oproti pôvodnej verzii je konzola One S menšia o 40%, má vstavaný zdroj a výkonnejší grafický čip s taktom 914MHz. Konzola zároveň podporuje funkcie HDR a Dolby Vision. Pôvodná Blu-Ray mechanika bola nahradená 4K Ultra HD Blu-Ray mechanikou, keďže táto verzia konzoly podporuje upscaling hier do 4K rozlíšenia a prehrávanie videa v natívnom 4K rozlíšení.

Xbox One S neobsahuje Kinect Port. Na pripojenie pohybového senzoru je vyžadovaný samostatný adaptér určený pre použitie s Xbox One S, Xbox One X a Windows 10. Pre užívateľov, ktorí mali záujem prejsť na novší model konzoly a chceli si ponechať Kinect, Microsoft spustil program, v rámci ktorého mohli užívatelia získať adaptér zadarmo pri splnení podmienok. Podobne ako senzor, ani adaptér už nie je vo výrobe. Jeho výroba skončila 3. januára 2018.

Xbox One S bol uvedený na trh 2. augusta 2016 v špeciálnej 2TB verzii s vertikálnym stojanom. Štandardné modely s 500GB a 1TB kapacitou boli uvedené na trh 23. augusta 2016.

### Xbox One X

Výkonnejšia verzia konzoly Xbox One s názvom Xbox One X bola uvedená spoločnosťou Microsoft na trh 7. novembra 2017. Predchádzala jej velka party pod krycím názvom "Project Scorpio" na E3 2016 a bližšie predstavenie konzoly počas nasledovného ročníka veľtrhu.

Konzola Xbox One X disponuje výkonnejším APU "Scorpio Engine". Tvorí ho proprietárny 8-jadrový procesor s frekvenciou 2.3GHz, vychádzajúci z upravenej AMD Jaguar architektúry. Oproti procesoru v Xbox One a Xbox One S ponúka 31% viac výkonu. Inou jeho súčasťou je grafická jednotka pozostávajúca zo 40 výpočtových jednotiek s taktom 1172 MHz. Výkon grafického čipu sa odhaduje na 6 TFLOPs. Vychádza z Polaris architektúry, pravdepodobne z grafického čipu Radeon RX 580. Po vzore PlayStation 4 využíva Xbox One X GDDR5 operačnú pamäť zdieľanú medzi grafickým čipom a procesorom. Pamäť má veľkosť 12GB, z čoho 9GB je vyčlenených na hry a jej prenosová rýchlosť je 326GB/s. Xbox One X tiež využíva systém vapor chamber chladenia, využívaný pri výkonnejších grafických kartách. Konzola je dostupná výhradne v 1TB verzii. 

Hardvérové vylepšenia konzoly umožňujú, aby podporovala technológie AMD FreeSync a AMD FreeSync 2 HDR, renderovala hry v natívnom 4K a podporovala obnovovaciu frekvenciu monitorov do 120Hz. 

Hry, ktoré využívajú hardvérové možnosti konzoly Xbox One X na dodatočné grafické vylepšenia ako sú podpora vyššieho rozlíšenia, vyššie detaily alebo vyšší framerate, sú označené štítkom "Xbox One X Enhanced". Hry, ktoré na konzole bežia v 4K rozlíšení, sú ďalej označené štítkom "4K Ultra HD".

Súčasne s konzolou Xbox One X pripravovala spoločnosť Microsoft podporu virtuálnej reality. V roku 2018 však spoločnosť potvrdila ukončenie tejto iniciatívy.

Referencie
----------

1. ↑   *Xbox One June 2014 update includes external storage, OneGuide, real friend names and more* [online]. VideoGamer.com, [cit. 2019-01-27]. Dostupné online. (po anglicky)
2. ↑  WARREN, Tom. *Microsoft kills off Kinect, stops manufacturing it* [online]. The Verge, 2017-10-25, [cit. 2019-01-27]. Dostupné online.
3. ↑  SARKAR, Samit. *Microsoft discontinues Xbox One Kinect adapter* [online]. Polygon, 2018-01-02, [cit. 2019-01-27]. Dostupné online.
4. ↑  STAFF, Fudzilla. *Microsoft Project Scorpio Dev Kit detailed* [online]. www.fudzilla.com, [cit. 2019-01-30]. Dostupné online. (po anglicky)
5. ↑  MIKO, Jaromír. *Microsoft už nepripravuje VR pre Xbox, prednosť majú exkluzivity* [online]. Xboxer, 2018-06-16, [cit. 2019-01-30]. Dostupné online.

Externé odkazy
--------------

* Porovnanie Xbox One s Playstation 4 a Wii U
* Zoznam hier Xbox One X Enhanced
* Spätná kompatibilita konzoly Xbox One
* Hry s podporou Xbox Play Anywhere